Drapssiktede tok taxi fra puben: – Hun virket så trivelig
En drøy halvtime etter hun forlot puben, ble en mann funnet død i sitt hjem. – Jeg ringte til drosjen for henne, sier pubeier Sissel Rendalen til VG søndag ettermiddag. Klokken var 23.08. Hun jobbet hele lørdagskvelden, men serverte kun en eneste gjest. Drosjen var på plass utenfor Bokken pub like over klokken halv tolv – og satte kurs mot kvinnens hjem et par kilometer unna. Veien dit går forbi huset hvor politiet mener det skjedde et drap kort tid senere. Nå er kvinnen siktet for å ha drept mannen som bodde her. Hun har erkjent straffskyld i avhør. – Hun er veldig preget og lei seg, sier kvinnens forsvarer Frode Aabak til VG søndag kveld. Politiet fant mannen død i sin egen seng med ytre skader, opplyser de til Østlendingen. Samboeren hans var hjemme da drapet skal ha skjedd. Den siktede kvinnen og avdøde er begge i 50-årene. Politiet har sagt at de to kjente hverandre, men avviser at de var i familie eller hadde en partnerrelasjon. Avdøde var innflytter – Jeg ble så overrasket da jeg leste nyhetene i morges. Hun virket så trivelig da hun var her, sier Rendalen. Hun er en av fire som driver Bokken pub i Braskereidfoss.  Den lille bygda ligger midt i Innlandet – blant furumoer og store åkre, langs Glomma og riksvei 2. Her bor det knappe 300 mennesker.  Søndag snakker folk om hva som egentlig har skjedd i bygda deres. Om hvordan noe sånt kunne skje her. Den avdøde mannen og samboeren er innflyttere og har bodd i Braskereidfoss i snart ti år.  Overfor VG beskriver naboer og bekjente dem som hyggelige og driftige – folk som sto på for bygda. Parets hjem ligger like ved elvebredden.  Søndag er det blitt et åsted, fullt av politifolk og sperrebånd. Det er fremdeles uklart nøyaktig hva som skjedde i huset natt til søndag. – Hun hadde forståelse for hvorfor hun ble kontaktet, sa politiadvokat Henning Klauseie til VG søndag morgen. – Hyggelig dame Søndag ettermiddag er Rendalen tilbake bak disken på Bokken, hun går frem og tilbake med halvlitere og kaffekopper.  Gjestene beskriver vannhullet som bygdas navle. Nå snakker alle om drapet. – Det virket som det var første gang hun var her, men hun virket som en hyggelig dame, sier Rendalen. Mens VG snakker med henne, ringer politiet til puben for å spørre etter overvåkningsvideoer. Til Østlendingen har politiet sagt at de etterforsker hva som skjedde både før og etter hendelsen i huset.  Mandag fremstilles den drapssiktede kvinnen for varetektsfengsling i Østre Innlandet tingrett. Søndag har hun vært i avhør på Hamar politistasjon. Dette er den syvende drapssaken som Innlandet politidistrikt etterforsker så langt i år.
Natt til søndag ble en mann i 50-årene funnet død i sengen sin i Braskereidfoss. En jevnaldrende kvinne er siktet for å ha drept ham. Samme kveld var hun på pub i bygda. Mandag fremstilles den drapssiktede kvinnen for varetektsfengsling.